Solveig Leinan Hermo

Solveig Leinan-Hermo (født 18. juni 1952) er en norsk danser, koreograf og teatersjef.

Hun har blant annet arbeidet med frie grupper som Høvikballetten og Dans Design. I 1980 startet Leinan-Hermo en virksomhet i Hammerfest under navnet Hammerfest Ballettverksted, som fra 2003 heter Stellaris DansTeater. Stellaris DansTeater er (per 2023) den eldste frigruppen innen dansekunst i Norge, og trolig den nordligste. Hermo har bidratt sterkt til å utvikle det sceniske miljøet i Nord-Norge og i Barentsområdet og har siden 2003 lagt ned en stor arbeidsinnsats i Barents DansRåd. Hun har også tatt initiativ til DanseFestival Barents, som ble gjennomført første gang i 2003, og som arrangeres i Hammerfest hvert år. Her presenteres nasjonal og internasjonal profesjonell dansekunst. 

Solveig Leinan-Hermo var i 2004 med å stifte Nordnorsk landsdelsscene for Dans, som var forløperen til Davvi - Senter for scenekunst. 

Hun har blant annet laget oppsetningene Dær fastlandet flyt (2002) og I hengende snøre (2004). 

Leinan-Hermo var også en av stifterne til Forum for Nordnorske Dansekunstnere i 1989. 

Hun har en treårig pedagogutdannelse fra Den Norske Operas ballettskole.

 Priser og utmerkelser 
Hermo ble tildelt Finnmark fylkes kulturpris i 1990.

I 2003 mottok Solveig Leinan-Hermo Senter for Dansekunsts Ærespris.

 Referanser 

 Eksterne lenker 


Kategori:Norske dansere
Kategori:Norske koreografer
Kategori:Personer fra Hammerfest kommune